LT Europos Sąjungos oficialusis leidinys C 285/3

Pranešimas apie dalinės tarpinės antidempingo priemonių, taikomų tam tikros Rusijos kilmės aliumininės folijos importui, peržiūros inicijavimą

(2004/C 285/03)

Pagal Tarybos reglamento (EB) Nr. 384/96 (1) 11 straipsnio 3 dalį (toliau – pagrindinis reglamentas) Komisija gavo prašymą pradėti dalinę tarpinę peržiūrą.

1. Prašymas pradėti peržiūrą

Prašymą pateikė Open Joint Stock Company Rusal Sayanal (toliau – pareiškėjas), eksportuotojas iš Rusijos.

2. Produktas

Nagrinėjamas produktas yra aliuminio folija, kurios storis ne mažiau kaip 0,009 mm ir ne daugiau kaip 0,018 mm, be pagrindo, valcuota, bet toliau neapdorota, ritėmis, kurių plotis ne didesnis kaip 650 mm, kurios kilmės šalis yra Rusija (toliau – aptariamas produktas), paprastai deklaruojama KN kodo ex 7607 11 10 subpozicijoje. Šis KN kodas pateikiamas tik informacijos tikslais.

3. Galiojančios priemonės

Šiuo metu galiojančios priemonės yra galutiniai antidempingo muitai, nustatyti Tarybos reglamentu (EB) Nr. 950/2001 (2) aliuminio folijos, kurios kilmės šalis, inter alia, yra Rusija, importui.

4. Peržiūros pagrindas

Prašymas pagal pagrindinio reglamento 11 straipsnio 3 dalį yra pagrįstas prima facie įrodymu, kad pasikeitė aplinkybės, kurių pagrindu buvo įvestos priemonės, ir kad šie pokyčiai yra ilgalaikio pobūdžio.

Pareiškėjas tvirtina ir pateikia įrodymus, kad palyginus normaliąją vertę, pagrįstą jo paties išlaidomis ir kainomis, bei eksporto į ES kainas dempingas taptų gerokai mažesnis už galiojančias priemones. Todėl toliau taikyti galiojančias priemones, kurios buvo pagrįstos anksčiau nustatyto dempingo dydžiu, ir taip kompensuoti dempingo daromą žalą jau nėra būtina.

5. Dempingo nustatymo procedūra

Pasitarusi su Patariamuoju komitetu ir nutarusi, kad yra pakankamai įrodymų dalinei tarpinei peržiūrai pateisinti, Komisija, remdamasi pagrindinio reglamento 11 straipsnio 3 dalimi, inicijuoja peržiūrą, kurios taikymo sritis ribojama dempingo tyrimu pareiškėjo atžvilgiu.

Tyrimu bus įvertintas poreikis pratęsti, nutraukti arba pakeisti galiojančias priemones, taikomas pareiškėjui.

a) Klausimynai

Siekdama gauti informacijos, kuri, jos nuomone, yra reikalinga tyrimui, Komisija išsiųs klausimynus pareiškėjui ir aptariamos eksportuojančios šalies valdžios institucijoms. Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkte nustatytą laiką.

b) Informacijos surinkimas ir išklausymas

Visos suinteresuotos šalys yra raginamos pareikšti savo nuomonę, pateikti atsakymus į klausimyną papildančią informaciją bei pateikti patvirtinamuosius dokumentus. Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkte nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Šis prašymas turi būti pateiktas per šio pranešimo 6 dalies b punkte nustatytą laiką.

6. Terminai

a) Iki kada šalys turi pranešti apie save, pateikti atsakymus į klausimyną ir bet kokią kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo apie save pranešti Komisijai, pareikšti savo nuomonę ir pateikti atsakymus į klausimyną arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent būtų nurodyta kitaip. Atkreiptinas dėmesys į tai, kad daugumos pagrindiniame reglamente nustatytų procedūrinių teisių įgyvendinimas, priklauso nuo to, ar šalis apie save pranešė per minėtą laikotarpį.

b) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

7. Raštu pateikta medžiaga, atsakymai į klausimyną ir susirašinėjimas

Visi suinteresuotųjų šalių prašymai ir informacija turi būti pateikiami raštu (ne elektronine forma, nebent būtų nurodyta kitaip) nurodant suinteresuotosios šalies pavadinimą, adresą, el. pašto adresą, telefono ir fakso ir (arba) telekso numerius. Ant visos rašytinės medžiagos, įskaitant informaciją, kurios prašoma šiame pranešime, atsakymų į klausimyną ir slaptos suinteresuotųjų šalių korespondencijos nurodoma „Riboto naudojimo“ (3), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas „Suinteresuotosioms šalims susipažinti“.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Brussels Faks. (32 2) 295 65 05 Teleksas COMEU B 21877

8. Nebendradarbiavimas

Tais atvejais, kai kuri nors suinteresuotoji šalis atsisako suteikti informaciją arba per nustatytą laiką nesuteikia reikalingos informacijos, arba smarkiai kliudo atlikti tyrimą, pagal pagrindinio reglamento 18 straipsnį teigiamos ar neigiamos išvados gali būti daromos remiantis žinomais faktais.

Išsiaiškinus, kad kuri nors suinteresuotoji šalis pateikė melagingą ar klaidingą informaciją, į tokią informaciją neatsižvelgiama, o remiamasi žinomais faktais pagal pagrindinio reglamento 18 straipsnį. Jeigu suinteresuotoji šalis nebendradarbiauja arba bendradarbiauja tik iš dalies, o remiamasi tik žinomais faktais, išvados gali būti mažiau palankios tai šaliai negu tuo atveju, jeigu ji būtų bendradarbiavusi.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) OL L 134, 2001 5 17, p. 1. Reglamentas su paskutiniais pakeitimais, padarytais Tarybos reglamentu (EB) Nr. 998/2004 (OL L 183, 2004 5 20, p. 4). Žr. Pranešimą 2004/C 193/03 (OL C 193, 2004 7 29, p. 3) dėl Open Joint Stock Company Rusal Sayanal pavadinimo bei adreso pakeitimo.

(3) Tai reiškia, kad dokumentas yra skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Pagal Tarybos reglamento (EB) Nr. 384/96 (OL L 56, 1996 3 6, p. 1) 19 straipsnį ir susitarimo dėl GATT 1994 VI straipsnio įgyvendinimo (Antidempingo susitarimas) 6 straipsnį tai yra slaptas dokumentas.